Nóg 'n beste sedert 1967 vir die Proteas - Maroela Media
Lenize Potgieter, die Proteas se hoofdoel,
was op haar stukke teen die Aussies (Foto: Twitter via @GilbertNetball)
Soos verlede week toe die Proteas met sewe doele teen Nieu-Seeland verloor het, was hulle doeleverskil van ses Woensdag teen Australië ook hulle beste vertoning sedert 1967 teen die Aussies.
Amper, ja, maar die deurbraak bly die Proteas ontwyk. Die Australiese Diamonds was met rukke onder groot druk, maar het die wedstryd in Canberra met 58-52 gewen.
Die vinnige wegspring deur die Diamonds het die Proteas aanvanklik effe onkant betrap, maar hulle het gou herstel en was ná die eerste kwart net 11-14 agter.
Toe trek die Suid-Afrikaners weg en laat die Australiërs benoud rondskarrel in 'n tweede kwart wat met 16-13 deur die Proteas gewen is.
Die twee spanne het dus die rustyd op 27-elk binnegegaan.
Dit was, soos teen die Kiwi's oor die naweek, weer die derde kwart wat die Proteas gesink het. Australië het dié kwart met 17-12 gewen en die laaste kwart met 'n voorsprong van vyf doele (44-39) binnegegaan.
Die Aussies het die laaste kwart met 14-13 gewen en die wedstryd met 58-52 beklink.
Anders as teen Nieu-Seeland het Suid-Afrika 'n uitstekende 90% doelgemiddelde gehandhaaf en boonop hierdie keer ook minder onderskeppings as hulle teenstanders (30-34) afgestaan.
♦ Engeland het sy tweede wedstryd teen Nieu-Seeland in Auckland met 49-45 gewen. Dit was vir Engeland 'n deurbraak nadat hulle in 88 toetse nie teen Nieu-Seeland kon wen nie.
♦ Suid-Afrika speel Sondag in Invercargill in Nieu-Seeland teen die Engelse Rose terwyl Nieu-Seeland op tuisbodem teen die Kiwi's in die laaste wedstryd van die 2017-gedeelte van die Quadreeks teen Australië speel.